EUROOPA KOMISJON Brüssel,3.5.2022 JOIN(2022) 11 final/2 DOWNGRADED on 5.7.2022 2022/0149(NLE) Ühisettepanek: NÕUKOGU MÄÄRUS, millega muudetakse nõukogu määrust (EL) nr 833/2014, mis käsitleb piiravaid meetmeid seoses Venemaa tegevusega, mis destabiliseerib olukorda Ukrainas



SELETUSKIRI 2022/0149 (NLE) Ühisettepanek: NÕUKOGU MÄÄRUS, millega muudetakse nõukogu määrust (EL) nr 833/2014, mis käsitleb piiravaid meetmeid seoses Venemaa tegevusega, mis destabiliseerib olukorda Ukrainas EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 215, võttes arvesse XX. mai 2022. aasta otsust (ÜVJP) 2022/XXX, millega muudetakse otsust 2014/512/ÜVJP, mis käsitleb piiravaid meetmeid seoses Venemaa tegevusega, mis destabiliseerib olukorda Ukrainas, võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühisettepanekut ning arvestades järgmist: (1)31. juulil 2014 võttis nõukogu vastu määruse (EL) nr 833/2014. (2)Määrusega (EL) nr 833/2014 rakendatakse teatavaid nõukogu otsusega 2014/512/ÜVJP ette nähtud meetmeid. (3)XXX võttis nõukogu vastu otsuse (ÜVJP) 2022/XXX, millega muudetakse otsust 2014/512/ÜVJP ja kehtestatakse mitmes sektoris täiendavad piiravad meetmed. (4)Otsusega (ÜVJP) 2022/XXX laiendatakse spetsiaalsete finantssõnumiteenuste osutamise keeldu veel kolmele Venemaa krediidiasutusele. (5)Otsusega (ÜVJP) 2022/XXX laiendatakse nende Venemaa kaitsesektori tööstusliku baasiga seotud isikute loetelu, kelle suhtes kehtestatakse rangemad ekspordipiirangud kahesuguse kasutusega kaupadele ja tehnoloogiale ning sellistele kaupadele ja tehnoloogiale, mis võivad aidata kaasa Venemaa kaitse- ja julgeolekusektori tehnoloogilisele arengule. (6)Samuti on asjakohane laiendada Venemaa sõjalisele ja tehnoloogilisele või selle kaitse- ja julgeolekusektori arengule kaasa aidata võivate kontrollitavate kaupade loetelu. (7)Otsusega (ÜVJP) 2022/XXX laiendatakse selliste Venemaa meediakanalite ringhäälingulubade peatamist liidus, mis on Venemaa juhtkonna püsiva kontrolli all. (8)Venemaa Föderatsioon on korraldanud süstemaatilise rahvusvahelise meediaga manipuleerimise ja faktide moonutamise kampaania, et tõhustada oma naaberriikide, liidu ja selle liikmesriikide destabiliseerimise strateegiat. Eelkõige on korduvalt ja järjepidevalt sattunud tema propaganda ohvriks Euroopa erakonnad, eriti valimiste ajal, samuti kodanikuühiskond, varjupaigataotlejad, Venemaa rahvusvähemused, soovähemused ning demokraatlike institutsioonide toimimine liidus ja selle liikmesriikides.

(9)Ukraina vastase agressiooni õigustamiseks ja toetamiseks on Venemaa Föderatsioon korraldanud pidevat ja kooskõlastatud propagandategevust, mis on suunatud liidu ja naaberriikide kodanikuühiskonnale, moonutades ja manipuleerides tõsiselt fakte. (10)Neid propagandameetmeid on rakendatud eri meediakanalite kaudu Venemaa Föderatsiooni juhtkonna pideva otsese või kaudse kontrolli all. Selline tegevus kujutab endast märkimisväärset ja otsest ohtu liidu avalikule korrale ja julgeolekule. Need meediakanalid on olulised ja võtmetähtsusega Ukraina vastu suunatud agressiooni edendamiseks ja toetamiseks ning naaberriikide destabiliseerimiseks. (11)Võttes arvesse olukorra tõsidust ja vastukaaluks Ukraina olukorda destabiliseerivale Venemaa tegevusele, on vajalik, kooskõlas põhiõiguste hartas tunnustatud põhiõiguste ja -vabadustega, eriti selle artiklis 11 tunnustatud õigusega sõna- ja teabevabadusele, kehtestada täiendavad piiravad meetmed, et selliste meediakanalite ringhäälingutegevus liidus või selliste meediakanalite liidule suunatud ringhäälingutegevus kiiresti peatada. Nimetatud meetmed tuleks säilitada seni, kuni agressioon Ukrainasse lõpetatakse ning kuni Venemaa Föderatsioon ja sellega seotud meediakanalid lõpetavad propagandategevuse liidu ja selle liikmesriikide vastu. (12)Kooskõlas põhiõiguste hartas tunnustatud põhiõiguste ja -vabadustega, eriti selle artiklites 11, 16 ja 17 tunnustatud sõna- ja teabevabaduse, ettevõtlusvabaduse ja õigusega omandile, ei takista need meetmed nimetatud meediakanalitel ja nende töötajatel viia läbi liidus muid tegevusi kui ringhääling, näiteks uurimistööd või intervjuusid. Eelkõige ei piira need meetmed kohustust austada õigusi, vabadusi ja põhimõtteid, millele on osutatud Euroopa Liidu lepingu artiklis 6, sealhulgas põhiõiguste hartat ja liikmesriikide põhiseadusi nende vastavas pädevusvaldkonnas. (13)Otsusega (ÜVJP) 2022/XXX keelatakse ka toodete või teenuste reklaamimine ükskõik millises selliste Venemaa meediakanalite poolt toodetud või edastavas sisus, mis on Venemaa juhtkonna püsiva kontrolli all ja mille ringhäälinguload on peatatud. (14)Otsusega (ÜVJP) 2022/XXX keelatakse ka otse või kaudselt osta, importida või üle anda toornaftat ja teatavaid naftasaadusi liitu ning transportida selliseid kaupu liidu alustega kolmandatesse riikidesse. Selleks nähakse ette asjakohased üleminekuperioodid. (15)Arvestades Ungari ja Slovakkia spetsiifilist geograafilist asukohta ehk seda, et tegemist on sisemaariikidega, ja nende suurt sõltuvust Venemaalt torujuhtme kaudu imporditavast toornaftast, võib nende riiklik pädev asutus teatavatel tingimustel näha keelust ette erandi pikemaks ajaks. (16)Otsusega (ÜVJP) 2022/XXX keelatakse ka liidu territooriumil asuva kinnisvaraga seotud omandiõiguste müük ja üleandmine Venemaa isikutele ja Venemaa elanikele, samuti Venemaal asutatud juriidilistele isikutele, üksustele või asutustele. (17)Lisaks keelatakse otsusega (ÜVJP) 2022/XXX arvepidamise, audiitor- ja raamatupidamisteenuste, maksukonsultatsioonide, samuti äri- ja juhtimiskonsultatsioonide ning suhtekorraldusteenuste osutamine Venemaale. (18)Kooskõlas Euroopa Parlamendi ja nõukogu 12. jaanuari 2005. aasta määruse (EÜ) nr 184/2005 (ühenduse maksebilansi, rahvusvahelise teenuskaubanduse ja välismaiste otseinvesteeringute statistika kohta) II lisaga hõlmab arvepidamine, audiitor- ja raamatupidamisteenused ning maksukonsultatsioonid majandustehingute registreerimist; raamatupidamisdokumentide ja -aruannete kontrollimist; maksude planeerimist ja maksukonsultatsioone; maksudokumentide koostamist. Äri- ja juhtimiskonsultatsioonid ning suhtekorraldus hõlmab ettevõtjatele osutatud konsultatsiooni- ja juhendamisteenuseid organisatsiooni majandustegevuse põhimõtete ja strateegia ning üldise planeerimise, korraldamise ja kontrolli vallas. Siia kuuluvad juhtimistasud, tulemusaudit; turunduse ja inimressursside korraldamine, tootmis- ja projektijuhtimise alased konsultatsioonid; konsultatsiooni- ja juhendamisteenused klientide maine kujundamisel ja suhtekorraldusel avalikkuse ja muude institutsioonidega. (19)Selleks et tagada määruses (EL) nr 833/2014 sätestatud meetmete nõuetekohane rakendamine, on asjakohane laiendada erandit keelust, mis puudutab Venemaal asutatud autoveo-ettevõtjate kaubavedu, kõigile diplomaatilistele ja konsulaaresindustele Venemaal. Samuti on asjakohane laiendada teatavaid erandeid keeldudest, mis puudutavad hoiuste vastuvõtmist ja usaldushaldust, ning täpsustada ja tugevdada sätteid, mis käsitlevad riiklikke karistusi käesoleva määruse meetmete rikkumise eest. (20)Need meetmed kuuluvad aluslepingu kohaldamisalasse ja seepärast on nende rakendamiseks vaja liidu tasandi õigusakti, eelkõige tagamaks, et kõik liikmesriigid kohaldaksid nimetatud meetmeid ühetaoliselt. (21)Määrust (EL) nr 833/2014 tuleks seetõttu vastavalt muuta, ON VASTU VÕTNUD KÄESOLEVA MÄÄRUSE: Artikkel 1 Määrust (EL) nr 833/2014 muudetakse järgmiselt. (1)Artiklisse 2f lisatakse järgmine lõige: „3. Keelatud on reklaamida tooteid või teenuseid mis tahes sisus, mille on tootnud või mida edastavad XV lisas loetletud juriidilised isikud, üksused või asutused, sealhulgas ühegi lõikes 1 osutatud edastamis- või levitamisvahendi abil.“ (2)Artikli 3l lõike 4 punkt d asendatakse järgmisega: „d) diplomaatiliste ja konsulaaresinduste, sh delegatsioonide, saatkondade ja missioonide, või rahvusvahelisest õigusest tuleneva puutumatusega kaitstud rahvusvaheliste organisatsioonide tegutsemiseks Venemaal; või“

(3)Lisatakse järgmised artiklid: „Artikkel 3m 1.Keelatud on otse või kaudselt osta, importida või üle anda XXV lisas loetletud toornaftat või naftasaadusi, kui need pärinevad Venemaalt või kui neid eksporditakse Venemaalt. 2.Keelatud on pakkuda otse või kaudselt tehnilist abi, vahendusteenuseid, rahastamist või rahalist abi või mis tahes muid teenuseid, mis on seotud lõikes 1 sätestatud keeluga. 3.Lõigetes 1 ja 2 nimetatud keelde ei kohaldata: (a)kuni [ELT: palun lisada kuupäev, mis saabub kuus kuud pärast käesoleva määruse jõustumist] selliste ühekordsete tehingute suhtes, mis on sõlmitud ja täidetavad enne seda kuupäeva CN-koodi 2709 00 alla kuuluvate kaupade lühiajaliseks tarnimiseks, ega selliste lepingute või nende täitmiseks vajalike lisalepingutega täitmise suhtes, mis on sõlmitud enne [ELT: palun lisada käesoleva määruse jõustumise kuupäev] nende kaupade ostuks, impordiks või üleandmiseks; (b)kuni [ELT: palun lisada kuupäev, mis saabub kaheksa kuud pärast käesoleva määruse jõustumist] selliste ühekordsete tehingute suhtes, mis on sõlmitud ja täidetavad enne seda kuupäeva CN-koodi 2710 alla kuuluvate kaupade lühiajaliseks tarnimiseks, ega selliste lepingute või nende täitmiseks vajalike lisalepingutega täitmise suhtes, mis on sõlmitud enne [ELT: palun lisada käesoleva määruse jõustumise kuupäev] nende kaupade ostuks, impordiks või üleandmiseks; tingimusel et asjaomane liikmesriik teavitab komisjoni kõnealustest lepingutest hiljemalt [ELT: palun lisada kuupäev, mis saabub kümme päeva pärast käesoleva määruse jõustumist] ja ühekordsetest lühiajalistest tarnetehingutest [10] päeva jooksul alates nende lõpuleviimisest. 4.Erandina käesoleva artikli lõigetest 1 ja 2 võivad Ungari ja Slovakkia pädevad asutused alates [ELT: palun lisada kuupäev, mis saabub kuus kuud pärast käesoleva määruse jõustumist] anda loa täita kuni 31. detsembrini 2023 selliseid lepinguid või nende täitmiseks vajalikke lisalepinguid ning anda nendega seotud tehnilist või rahalist abi, mis on sõlmitud enne [ELT: palun lisada käesoleva määruse jõustumise kuupäev] CN-koodi 2709 00 alla kuuluvate Venemaalt pärit või Venemaalt eksporditud kaupade ostuks, impordiks või üleandmiseks. 5.Lõikes 4 osutatud kaupu ei müüda teises liikmesriigis või kolmandas riigis asuvatele ostjatele. 6.Ungari ja Slovakkia pädevad asutused teavitavad komisjoni kõigist lõike 4 alusel antud lubadest [10] päeva jooksul alates erandi tegemisest. Sellises teates osutatakse sõnaselgelt asjaomasele lepingule ja kirjeldatakse selle tingimusi, esitades sealhulgas teist lepinguosalist käsitleva teabe, ülekantavad kogused ja eeldatavad tarnekuupäevad. Artikkel 3n 1.Alusel, mis on registreeritud ükskõik millise liikmesriigi lipu all või mille omanik on või mida rendib, käitab või kontrollib muul viisil liikmesriigi kodanik või liikmesriigi õiguse alusel asutatud juriidiline isik, üksus või asutus, on keelatud transportida, sealhulgas laevalt laevale pumpamise kaudu, kolmandatesse riikidesse XXV lisas loetletud toornaftat ja naftasaadusi, mis pärinevad Venemaalt või on eksporditud Venemaalt. 2.Keelatud on pakkuda otse või kaudselt tehnilist abi, vahendusteenuseid, rahastamist või rahalist abi või mis tahes muid teenuseid Venemaalt pärit või Venemaalt eksporditud ning XXV lisas loetletud toornafta ja naftasaaduste transportimiseks kolmandatesse riikidesse, sealhulgas laevalt laevale pumpamise kaudu. 3.Lõigetes 1 ja 2 nimetatud keelde ei kohaldata kuni [ELT: palun lisada kuupäev, mis saabub üks kuu pärast käesoleva määruse jõustumist] selliste lepingute või nende täitmiseks vajalike lisalepingute täitmise suhtes, mis on sõlmitud enne [ELT: palun lisada käesoleva määruse jõustumise kuupäev]. Artikkel 3o 1.Liidu territooriumil asuva kinnisvara omandiõigusi või selliste investeerimisfondide osakuid, millega investeeritakse sellisesse kinnisvarasse, on keelatud otseselt või kaudselt müüa või üle anda: (a)Venemaa kodanikele või Venemaal elavatele füüsilistele isikutele; või (b)Venemaal asutatud juriidilistele isikutele, üksustele või asutustele. 2.Lõiget 1 ei kohaldata liikmesriigi kodanike suhtes ega füüsiliste isikute suhtes, kellel on liikmesriigis ajutine või alaline elamisluba.

3.Lõiget 1 ei kohaldata kuni [ELT: palun lisada kuupäev, mis saabub kolm kuud pärast käesoleva määruse jõustumist] selliste õiguslikult siduvate lepingute täitmise suhtes, mis on sõlmitud enne [ELT: palun lisada käesoleva määruse jõustumise kuupäev].“ (4)Artiklisse 5aa lisatakse järgmine punkt: „2a. Lõikes 1 sätestatud keeldu ei kohaldata maksetele, mis kuuluvad tasumisele selles lõikes nimetatud juriidilistele isikutele, üksustele või asutustele lepingute kohaselt, mis on täidetud enne 15. maid 2022.“ (5)Artikli 5aa lõikele 3 lisatakse järgmine punkt: „d) tehingutele, mis on rangelt vajalikud selleks, et lõpetada [ELT: palun lisada kuupäev, mis saabub neli kuud pärast käesoleva määruse jõustumist] osalus ühisettevõtetes või sarnastes õiguslikes üksustes, millega on seotud lõikes 1 osutatud juriidiline isik, üksus või asutus.“ (6)Artikkel 5c asendatakse järgmisega: „1. Erandina artikli 5b lõigetest 1 ja 2 võivad pädevad asutused anda loa sellise hoiuse vastuvõtmiseks või rahakoti-, konto- või hoidmisteenuse osutamiseks tingimustel, mida nad peavad asjakohaseks, olles eelnevalt kindlaks teinud, et sellise hoiuse vastuvõtmine või rahakoti-, konto- või hoidmisteenuse osutamine on: (a)vajalik artikli 5b lõikes 1 osutatud füüsiliste või juriidiliste isikute, üksuste või asutuste ja nende ülalpeetavate pereliikmete põhivajaduste rahuldamiseks, sealhulgas toiduainete, üüri või hüpoteeklaenu, ravimite ja ravikulude, maksude, kindlustusmaksete ning kommunaalteenuste eest tasumiseks; (b)ette nähtud üksnes õigusabiteenustega seotud mõistliku töötasu maksmiseks või nendest teenustest tulenevate kulude hüvitamiseks; (c)ette nähtud üksnes tasude või teenustasude maksmiseks külmutatud rahaliste vahendite või majandusressursside tavapärase haldamise või säilitamise eest; (d)vajalikud erakorraliste kulutuste katteks, tingimusel et asjaomane pädev asutus on vähemalt kaks nädalat enne loa andmist teavitanud teiste liikmesriikide pädevaid asutusi ja komisjoni põhjustest, mille alusel ta peab vajalikuks konkreetse loa andmist; või (e)vajalik diplomaatilise või konsulaaresinduse või rahvusvahelise organisatsiooni ametlikuks tegevuseks. 2. Asjaomane liikmesriik teavitab teisi liikmesriike ja komisjoni kõikidest lõike 1 punktide a, b, c ja e alusel antud lubadest kahe nädala jooksul alates loa andmisest.“ (7)Artikli 5f lõige 2 asendatakse järgmisega: „2. Lõiget 1 ei kohaldata liikmesriigi, Euroopa Majanduspiirkonda kuuluva riigi või Šveitsi kodanike ega selliste füüsiliste isikute suhtes, kellel on ajutine või alaline elamisluba liikmesriigis, Euroopa Majanduspiirkonda kuuluvas riigis või Šveitsis.“ (8)Artikli 5m lõikesse 5 lisatakse järgmine punkt: „c) sellise usaldushalduse tegevuseks, mille eesmärk on hallata tööandjapensioni skeeme, kindlustuslepinguid või töötajate osalusskeeme, heategevusorganisatsioone, harrastusspordiklubisid ning alaealistele või haavatavatele täiskasvanutele ette nähtud fonde.“ (9)Lisatakse järgmine artikkel: „Artikkel 5n 1.Keelatud on otseselt või kaudselt osutada arvepidamist, audiitor- (sealhulgas kohustuslik audit), raamatupidamisteenuseid või maksu-, äri- või juhtimiskonsultatsioone või suhtekorraldusteenuseid:

(a)Venemaa valitsusele, või (b)Venemaal asutatud juriidilistele isikutele, üksustele või asutustele. 2.Lõiget 1 ei kohaldata selliste teenuste osutamise suhtes, mis on rangelt vajalikud, et lõpetada enne [ELT: palun lisada käesoleva määruse jõustumise kuupäev] sõlmitud käesoleva artikliga vastuolus olevad lepingud või selliste lepingute täitmiseks vajalikud lisalepingud hiljemalt [ELT: palun lisada kuupäev, mis saabub üks kuu pärast käesoleva määruse jõustumist]. 3.Erandina lõikest 1 võivad pädevad asutused anda loa neis lõigetes osutatud teenuste osutamiseks tingimustel, mida nad peavad asjakohaseks, olles eelnevalt kindlaks teinud, et see on vajalik: (a)selliste tehingute, lepingute või muude kokkulepete lõpetamiseks, mille on enne [ELT: palun lisada kuupäev, mis saabub üks kuu pärast käesoleva määruse jõustumist] sõlminud Venemaal asutatud juriidiline isik, üksus või asutus, üksnes juhul, kui neid teenuseid osutatakse liikmesriigi õiguse alusel asutatud juriidilisele isikule, üksusele või asutusele, mis likvideerib oma Venemaal asutatud tütarettevõtjat; (b)oma kaitseõiguse kasutamiseks kohtumenetluses või selleks, et kasutada õigust tõhusale õiguskaitsevahendile; (c)humanitaartegevuseks, näiteks abi kohaletoimetamine või abi kohaletoimetamise hõlbustamine (sealhulgas ravimid, toit või humanitaartöötajate transport ja sellega seotud abi), või evakueerimiseks või (d)kodanikuühiskonna tegevuseks, mis edendab otseselt demokraatiat, inimõigusi või õigusriiki Venemaal.“ (10)Artikli 8 lõige 1 asendatakse järgmisega: „1. Liikmesriigid kehtestavad normid käesoleva määruse sätete rikkumise eest kohaldatavate karistuste, sealhulgas kriminaalkaristuste kohta ning võtavad kõik vajalikud meetmed nende rakendamise tagamiseks. Ettenähtud karistused peavad olema tõhusad, proportsionaalsed ja hoiatavad. Liikmesriigid sätestavad ka asjakohased meetmed sellise rikkumise tulemusena saadud tulu konfiskeerimiseks.“ (11)IV lisa muudetakse vastavalt käesoleva määruse I lisale. (12)VII lisa muudetakse vastavalt käesoleva määruse II lisale. (13)VIII lisa muudetakse vastavalt käesoleva määruse II lisale. (14)XII lisa muudetakse vastavalt käesoleva määruse IV lisale. (15)XIV lisa muudetakse vastavalt käesoleva määruse V lisale. (16)XV lisa muudetakse vastavalt käesoleva määruse VI lisale. (17)XXI lisa muudetakse vastavalt käesoleva määruse VII lisale. (18)Lisatakse XXV lisa vastavalt käesoleva määruse VIII lisale. Artikkel 2 Käesolev määrus jõustub järgmisel päeval pärast selle avaldamist Euroopa Liidu Teatajas.